Boek: ''n Baie lang brief aan my dogter' – Marita van der Vyver | Maroela Media
'n Baie lang brief aan my dogter is die gewilde skrywer Marita van der Vyver se ontroerende jeugmemoires. Hierin vertel sy as Afrikaanse ma vir haar dogter wat in Frankryk gebore is, waar Van der Vyfer die afgelope jare woon, van haar grootwordjare in die 1960's en 1970's, in die bloeityd van apartheid.
Maar is dit ook 'n storie oor taal en boeke en die wonderwerk van woorde. En hoe dit gekom het dat 'n skaam boekwurm uit 'n Afrikaanse middelklasfamilie, wat slegs 'n geslag vroeër nog werkersklas was, 'n skrywer geword het.
Dit is 'n speurtog deur die skrywer se beginjare, maar ook 'n liefdesbrief aan 'n dogter en aan 'n taal en aan 'n land. En 'n ma se poging om sin te maak van hierdie onverskillige en wrede wêreld waarin sy haar nou begewe.
Marita van der Vyver het drie romans vir jonger lesers geskryf voordat haar eerste volwasse roman, Griet skryf 'n sprokie, die literêre landskap verander het. Sedertdien is sy 'n heeltydse skrywer met vele topverkopers agter haar naam, soos Dis koue kos, skat, Die dinge van 'n kind en Griet kom weer.